L'Ajuntament de Sagunt es reunix amb l'Autoritat del Transport Metropolità de València
23 de novembre 2022

![](/media/m3pceyis/c_reunionmovilidad.jpg?width=850&height=566.9886363636364)

Esta setmana el regidor de Mobilitat Urbana de l'Ajuntament de Sagunt, Javier Raro, acompanyat de la tècnica municipal en la matèria, s'ha reunit amb el gerent de l'Autoritat del Transport Metropolità de València (ATMV), Manuel Martínez, i altres tècnics de l'ens autonòmic adscrit a la Conselleria de Política Territorial, Obres Públiques i Mobilitat, i que té les competències en matèria de transport urbà de tota l'àrea metropolitana, on s'integra la ciutat de Sagunt.

La cita va ser aprofitada per part de la delegació municipal per a tractar assumptes que concernixen la ciutat, com la necessària millora i l'ampliació de freqüències del transport amb autobús entre Sagunt i la capital; la demanda ciutadana perquè existisca una connexió directa entre Sagunt i el campus de la Universitat de València a Burjassot; la gestió del conveni subscrit entre l'Ajuntament i l’ATMV per a l'ús dels títols SUMA en el transport urbà i altres com la pròxima renovació de marquesines i senyals en totes les parades utilitzades per Metrobús.

Tal com indica el regidor de Mobilitat Urbana, Javier Raro, les conclusions després de la reunió són «**molt satisfactòries. Durant esta legislatura hem treballat braç a braç amb este ens i hem aconseguit objectius molt importants**» com la unificació de tarifes d'autobús entre Sagunt, el Port de Sagunt i València; la baixada de tarifes gràcies a la implementació de la targeta SUMA; la gratuïtat per a menors de 30 anys en el transport públic i la incorporació de rodalia en la targeta SUMA, «**i en este sentit estem satisfets, però volem anar més enllà**».

Raro ha explicat que actualment existix una problemàtica amb l'ús de l'autobús entre Sagunt i la capital, «**necessitem una ampliació de freqüències i línies, i l'autoritat ens dona bones notícies en eixe sentit, ja que està molt pròxima una licitació de tot el sistema que farà passar a la nostra ciutat de 25 connexions diàries a més de 45, que és una mesura en la bona direcció**». També ha citat altres demandes com la connexió amb el Campus de Burjassot, «**que són escoltades, però en eixe sentit no tenim tan bones notícies, encara que sí que ens avancen que una nova connexió de la Universitat Politècnica amb Burjassot, podria millorar la mateixa**».

El regidor de Mobilitat ha explicat que també s'han tractat assumptes com el conveni que «**firmàrem recentment sobre l'ús de la targeta SUMA a la nostra ciutat, que ja està en marxa i que també estem satisfets. La pròxima renovació de marquesines, que també es donarà en totes les parades que utilitzen les línies de Metrobús**».

A més, per part de l'Ajuntament de Sagunt es va traslladar la necessitat que té el municipi d'avançar-se a l'augment de mobilitat que pot haver-hi a conseqüència de la implantació de la gigafactoria de Volkswagen, encara que en este cas l'autoritat «**està receptiva cap a esta problemàtica, però l'haurem de tractar en l'àmbit del PMoMe (Pla Mobilitat Metropolità Valencià) i en l'àmbit del treball que cal fer amb la direcció general de Mobilitat. Com a conclusió, jo crec que ha sigut una reunió fructífera i avança el treball que des de l'autoritat i des de l'Ajuntament hem de continuar fent els pròxims mesos**».

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-es-reunix-amb-l-autoritat-del-transport-metropolita-de-valencia/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-es-reunix-amb-l-autoritat-del-transport-metropolita-de-valencia/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-es-reunix-amb-l-autoritat-del-transport-metropolita-de-valencia/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-es-reunix-amb-l-autoritat-del-transport-metropolita-de-valencia/)